b'\n_START_ARTICLE_\nIvo Per\xc5\xa1uh\n_START_SECTION_\n\xc5\xbdivljenje in delo\n_START_PARAGRAPH_\nIvo Per\xc5\xa1uh se je rodil l.1898 v vasi Zgornje La\xc5\xbee pri Slovenskih Konjicah na \xc5\xa0tajerskem. Gimnazijo je obiskoval najprej v Celju, kasneje v Ljubljani, kjer je bil \xc5\xa1e kot dijak maja 1916 vpoklican v vojsko Avstro-Ogrske monarhije. Ob koncu 1. svetovne vojne je 28.10.1918 maturiral.  Tako v gimnazijskih letih kot kasneje za \xc4\x8dasa \xc5\xa1tudija medicine na Ljubljanski univerzi je Per\xc5\xa1uh sodeloval v slovenskih katoli\xc5\xa1kih dru\xc5\xa1tvih in objavljal prispevke v njihova glasila. Leta 1920 je \xc5\xbee bil zaposlen v Slovenski kr\xc5\xa1\xc4\x8dansko-socialni zvezi, nekaj \xc4\x8dasa pa deloval tudi kot predsednik Slovenske dija\xc5\xa1ke zveze. Po raznih zaposlitvah je postal vodja celjske podru\xc5\xbenice \xc4\x8dasnika Slovenec in kasneje uradnik katoli\xc5\xa1ke zavarovalnice Vzajemna v Ljubljani. Leta 1927 se je poro\xc4\x8dil z ljubljansko u\xc4\x8diteljico Vido De\xc5\xbeman, in v zakonu sta se jima rodila dva otroka. Vseskozi se je v prostem \xc4\x8dasu posve\xc4\x8dal organiziranju slovenskega katoli\xc5\xa1kega telovadnega dru\xc5\xa1tva Orel, bil pa je tudi en klju\xc4\x8dnih mo\xc5\xbe v pripravah na veliki evharisti\xc4\x8dni kongres leta 1935 in kongres Kristusa Kralja leta 1939 v Ljubljani.\n_START_SECTION_\nOkupacija in revolucija\n_START_PARAGRAPH_\nKmalu po okupaciji Ljubljane s strani fa\xc5\xa1isti\xc4\x8dne Italije je za\xc4\x8del Per\xc5\xa1uh uporabljati svoja poznanstva in organizacijske sposobnosti v za\xc4\x8detkih ilegalnega demokrati\xc4\x8dnega protiokupatorskega gibanja. Maja 1941 je za\xc4\x8del izdajati prvi slovenski ilegalni list Prebujena Slovenija, krog ljudi okoli njega pa je kmalu pri\xc5\xa1el v stik in se zdru\xc5\xbeil s Slovensko legijo, po TIGR prvo ilegalno odporni\xc5\xa1ko skupino v okupirani Sloveniji, ki je v Ljubljani nastala na pobudo mlaj\xc5\xa1ih \xc4\x8dlanov Slovenske ljudske stranke \xc5\xbee konec aprila 1941. Per\xc5\xa1uh je v prvem letu italijanske okupacije, ki je vsaj v Ljubljanski pokrajini potekala dokaj mirno, \xc5\xa1e naprej normalno deloval kot uradnik Vzajemne, hkrati pa ilegalno organiziral odporni\xc5\xa1ko gibanje v skladu s smernicami vlade Kraljevine Jugoslavije in predstavnikov predvojnih politi\xc4\x8dnih strank. S pomo\xc4\x8djo Fanou\xc5\xa1a Emmerja je navezal stike s \xc4\x8dastniki kraljeve vojske in sodeloval v organizaciji odporni\xc5\xa1ke Jugoslovanske vojske v domovini, ter bil tudi imenovan za njenega poveljnika za mesto Ljubljana. Po napadu sil Osi na Sovjetsko zvezo 22. junija 1941 so za\xc4\x8deli odlo\xc4\x8dneje pozivati k odporu tudi komunisti in v ta namen ustanovili Osvobodilno fronto kot krovno organizacijo njim podrejenih politi\xc4\x8dnih skupin. Ob koncu leta 1941 je za\xc4\x8delo prihajati do prvih nasprotij in prask med obema frakcijama odpora \xe2\x80\x93 katoli\xc5\xa1ko odporni\xc5\xa1ko gibanje je bilo zavezano usmeritvam begunske kraljeve vlade Petra II.. Nasprotja so kulminirala z umorom Fanou\xc5\xa1a Emmerja decembra 1941._NEWLINE_Vendar so se \xc5\xbee prej pokazala tudi razhajanja znotraj klerikalnega kroga, predvsem zaradi vpliva urednika Domoljuba Franca Glava\xc4\x8da, ki je vneto nasprotoval zvezi z OF. Per\xc5\xa1uh je zaradi nasprotovanj in tudi zaradi \xc5\xa1kofovega stali\xc5\xa1\xc4\x8da popustil pri nazorih glede kolaboracije, kar je nazadnje vodilo do zdru\xc5\xbeitve kroga Prebujene Slovenije s Slovensko legijo in prevzema kontrarevolucionarne usmerjenosti. Septembra 1941 so bili tako\xc2\xa0\xc2\xbbprebujenci\xc2\xab\xc2\xa0v Slovenskem poro\xc4\x8devalcu ozna\xc4\x8deni za nasprotnike OF.'